text: Danmarks flotteste tyr er sydjysk
  05 juli 2010 kl. 13.58
  En lang række syd- og sønderjyske dyr stod i forreste række, da Landsskuet 2010 i Herning lørdag sluttede med uddeling af de prestigefyldte ærespræmier til de allerbedste af de 2.300 dyr fra landet.
  Syd- og Sønderjylland gjorde sig traditionen tro mest gældende inden for den store kvæg-udstilling, hvor lokale avlere hjembragte ikke mindre end 36 ærespræmier.
   
  Den mest prestigefyldte af ærespræmierne blev givet til en Limousine-tyr fra Erik Kjær Carstensen i Brørup, der vandt konkurrencen om den flotteste tyr på tværs af de i alt 15 kødkvægsracer.
  I alt fik regionen 52 ærespræmier, idet blandt andet også fåreavler Mogens Ladefoged fra Hodde hentede ikke mindre end otte ærespræmier for sine Texel-får.
  Landsskuet, der er Nordeuropas største dyreudstilling, havde 40.685 gæster, hvilket stort set svarer til sidste års resultat, hvor 40.579 besøgte Landsskuepladsen i Herning.
  